Johs. Poulsen (RV), 2008-05-07:
Det vil give en lang række gevinster, og ikke mindst på mellemlang og lang sigt vil det have meget stor betydning for vores måde at indrette os på.
Det er baggrunden for, at vi sammen med Socialdemokraterne og SF har fremsat det her beslutningsforslag.
Vi synes, det er indlysende, at der er så store gevinster ved at investere i øget cyklisme, at man bør høste dem.
Dertil kommer, at en investering af den karakter, også ud fra en rent økonomisk betragtning, på mellemlang og lang sigt ville være en rigtig, rigtig god forretning, og også derfor synes vi, at der alene ud fra sådan mere - kan man sige - købmandsmæssige betragtninger burde skabes plads til investeringer på området.
Kendsgerningen er jo desværre, at det i de senere år er gået tilbage med cyklismen.
Det er der sikkert ikke nogen fuldstændig entydige årsager til, og det kunne naturligvis være spændende detaljeret at vide, hvad baggrunden er; men vi er ikke i tvivl om, at det, at man har sat en række investeringer på cykelområdet på standby, i hvert fald ikke har været nogen hjælp i forhold til at fastholde mange på og i virkeligheden også gerne få endnu flere op på cyklerne.
Det er også derfor, at vi i Det Radikale Venstre synes, at man centralt i staten rolig kunne tage et større medansvar, også økonomisk, for at få flere til at anvende cyklen som transportmiddel.
Vi synes faktisk, at et sådant statsligt ansvar ligger fint i forlængelse af, at man altså både ud fra en række overordnede målsætninger, som er statslige målsætninger - CO2-reduktion, reduktion af partikelforurening, fremkommelighed, miljømålsætninger og meget andet - og ud fra ikke mindst folkesundheden ville have gode indholdsmæssige grunde, gode politiske grunde, til at tage et endnu større ansvar, end vi gør i forvejen.
For vi anerkender naturligvis, at der foregår noget på området, og at der også er lavet aftaler på området, som går et stykke ad vejen.
Men jeg også må sige til den konservative ordfører, som nævnte, at han undrede sig over, at Det Radikale Venstre var med i det her forslag, selv om vi indgår i trafikaftaler på området, at det jo ikke er aftaler, der binder, således at man ikke kan gøre en yderligere indsats.
Og det beløb, som fremgår af det her beslutningsforslag, svarer fuldstændig til det beløb, som vi fra Det Radikale Venstres side har afsat i vores finanslovforslag, og der er mulighed for kunne gå ind og læse, hvordan de her penge skal bruges.
Vi vil meget gerne, at flere vil være med til at satse mere her, fordi vi som sagt mener, at ikke kun de indholdsmæssige, men også de økonomiske gevinster vil være meget store ved at gå længere.
Jeg vil ikke gå i detaljer.
Der har allerede nu været omtalt en del, men der er selvfølgelig også mulighed for, at man enten kan læse sig til det eller diskutere det efterfølgende, hvis man ønsker det.
Jeg vil blot understrege endnu en gang, at set med vores øjne, De Radikales øjne, er det en uhyre fornuftig prioritering af penge og også en uhyre fornuftig prioritering af statslige penge at fremme cyklismen, fordi de gevinster, der ligger i forlængelse deraf, er så store.
Man bør derfor efter vores mening opprioritere indsatsen ganske betragteligt.